Notari ametiteenus

Notari ametiteenus on notari osutatav erialane teenus, mida ta võib pakkuda lisaks kohustuslikele ametitoimingutele. Notar on vaba valima, milliseid ametiteenuseid ta pakkuda soovib. Võimalikud pakutavad ametiteenused on: nõustamine maksundus- ning välismaa õiguse alaselt, mis ei toimu tõestamistoimingu raames; lepitamine; vahekohtunikuna tegutsemine; enampakkumise, hääletamise, loosimise ja liisuheitmise läbiviimine ning nende tulemuste tõestamine; vande all antava tunnistuse tõestamine ja vannutamine; avalduse ja teate edastamine ning tõendi väljaandmine sellise edastamise toimumise või võimatuse kohta, mis ei ole tehtud ametitoimingu raames; äriseadustiku § 63 lg-st 1 tulenev kontaktisiku teenuse osutamine; õigusnõustamine, mis ei toimu tõestamistoimingu raames; raha, v.a sularaha, väärtpaberite, dokumentide ja muude esemete hoiule võtmine, mis ei ole ametitoimingu või sellega kaasneva kohustuse raames. Info konkreetse notari poolt pakutavate ametiteenuste kohta on leitav Notarite Koja kodulehelt. Nõustamine võib tähendada dokumendi koostamist ja maksekäsu kiirmenetluse avalduse esitamist notari kaudu. Notaril on õigus esindada isikut kohtus hagita asja menetluses. Registriasja kohtumenetluses võib notar olla esindaja ainult siis, kui tegu ei ole sama notari poolt tõestatud dokumendiga. Lisaks võib notar esindada pärijat pärandvara pankrotimenetluses. Hoiustamine, mis ei ole tõendamistehinguga kaasnev kohustus või ei tulene VÕS §-s 120 sätestatud hoiustamisest vastuvõtuviivituse korral, on ametiteenus. Ametiteenuse osutamisel on notar avalik-õigusliku ameti kandja. Notar peab olema erapooletu ja usaldusväärne. Ametiteenuse käigus saadud informatsiooni on kohustus hoida saladuses niivõrd, kui see pole seadusega teisiti sätestatud. Notarite koda kehtestab ametiteenuste jaoks koostatud dokumentide säilitamise tähtajad ning säilitamise ja üleandmise korra. Notaril on õigus keelduda konkreetsele isikule ametiteenuse osutamisest ilma põhjenduseta, kuid kui ta on juba korra nõustunud ametiteenuse pakkumisega, ei ole tal õigus sellest hiljem keelduda. Osutatavad ametiteenused peavad olema kaetud notari ametikindlustuslepinguga. Notar ei tohi ametiteenuseid pakkuda, kui ta ametisolek on peatatud. Notar võib ametiteenuse osutamist edasi lükata, kui see on vajalik: täiendavate dokumentide saamiseks; ekspertiisi teostamiseks; teenusega seotud fakti või õiguse vaidlustamiseks asjast huvitatud isiku taotlusel. Notar võib peatada ametiteenuse osutamise, kui see on kas hagi tagamiseks vajalik või see on kohtumääruse alusel esialgne õiguskaitse. Kui notar on ametiteenuse osutamise edasi lükanud või peatanud, on teenuse taotlejal õigus saada kolme tööpäeva jooksul sellekohane põhjendus. Notar on kohustatud teavitama taotlejat antud nõude esitamise õigusest. Notar ning teenuse tellija lepivad kokku ametiteenuste hinna. Seda tuleb teha enne teenuse osutamist. Tasu kokkulepe peab olema tehtud kirjalikku taasesitamist võimaldavas vormis. Kui notar osutab lepitusteenust Notarite Koja lepitus- ja vahekohtu kaudu, ei ole pooled vabad hinda ise kokku leppima. Notar võib ametiteenuseid osutada oma tööpiirkonnas. Väljaspool oma tööpiirkonda võib notar osutada vaid lepitamisteenust, tegutseda vahekohtunikuna või viia läbi ja tõestada enampakkumist, hääletamist, loosimist ning liisuheitmist. Väljaspool Eestit on notaril keelatud ametiteenuseid osutada. Teises riigis tehtud tõestamistoimingud on tühised. Teiste riikide kodanikud ning kodakondsuseta isikud võivad taotleda ametiteenuste osutamist samas korras nagu Eesti kodanikud. Notarite Koda (01.08.2018). "Notari ametist". Vaadatud 03.10.2020. Notariaadiseadus. – RT I, 10.07.2020, 24. Notari tasu seadus. – RT I, 10.07.2020, 27.